PROTOCOLUL nr. 8

PRIVIND RESTRUCTURAREA INDUSTRIEI SIDERURGICE POLONEZE

1. Fără să aducă atingere articolelor 87 şi 88 din Tratatul CE, ajutoarele de stat acordate de Polonia pentru restructurarea sectoarelor specifice din industria siderurgică poloneză sunt recunoscute ca fiind compatibile cu piaţa internă, cu condiţia ca:

- perioada prevăzută în articolul 8 alineatul (4) din protocolul nr. 2 privind produsele CECO la Acordul european de instituire a unei asocieri între Comunităţile Europene şi statele lor membre, pe de o parte, şi Polonia, pe de altă parte [1] , să se fi prelungit până la data aderării;

- normele prevăzute în planul de restructurare în temeiul cărora a fost prelungit protocolul menţionat anterior să fie respectate pe întreaga perioadă 2002-2006

- să fie îndeplinite condiţiile prevăzute în prezentul protocol şi

- după data aderării, industria siderurgică poloneză să nu mai beneficieze de nici un ajutor de stat pentru restructurare.

2. Restructurarea sectorului siderurgic polonez, descrisă în planurile individuale de afaceri ale întreprinderilor din lista prevăzută în anexa 1 să fie finalizată, în conformitate cu condiţiile stabilite în prezentul protocol, până la 31 decembrie 2006 cel târziu (denumită în continuare "sfârşitul perioadei de restructurare")

3. Doar întreprinderile beneficiare enumerate în anexa 1 (denumite în continuare "întreprinderi beneficiare") pot beneficia de ajutoarele de stat din cadrul programului de restructurare a industriei siderurgice poloneze.

4. O întreprindere beneficiară nu poate:

(a) în cazul unei fuziuni cu o întreprindere care nu este menţionată în anexa 1, să transmită beneficiile ajutorului care îi este acordat;

(b) să preia activele unei întreprinderi care nu este menţionată în anexa 1 şi care intră în faliment până la data de 31 decembrie 2006.

5. Orice privatizare ulterioară a unei întreprinderi beneficiare trebuie să se realizeze astfel încât să respecte nevoia de transparenţă şi condiţiile şi principiile aplicabile viabilităţii, ajutoarelor de stat şi reducerii capacităţii, conform definiţiilor din prezentul protocol. Nu trebuie să se acorde nici un alt ajutor în cadrul vânzării unui întreprinderi sau a unor active izolate.

6. Ajutoarele pentru restructurare acordate întreprinderilor beneficiare se determină în funcţie de justificările prevăzute în planul de restructurare a industriei siderurgice poloneze şi în planurile individuale de afaceri aprobate de Consiliu. Dar, în orice caz, ajutoarele acordate în perioada 1997-2003 şi cuantumul lor total nu trebuie să depăşească 3387070000 PLN.

Din această sumă totală,

- în ceea ce priveşte Polskie Huty Stali (denumită în continuare "PHS") ajutorul acordat deja sau care trebuie acordat între 1997 şi sfârşitul anului 2003 nu trebuie să depăşească 3140360000 PLN. PHS a beneficiat deja de un ajutor pentru restructurare în valoare de 62360000 PLN în perioada 1997-2001. Această întreprindere trebuie să primească un nou ajutor pentru restructurare, al cărui cuantum să nu depăşească 3087000000 PLN în 2002 şi 2003, în funcţie de cerinţele prevăzute în planul de restructurare aprobat (care trebuie plătit integral în 2002, dacă prelungirea perioadei de graţie prevăzute în protocolul nr. 2 la Acordul european se acordă până la sfârşitul anului 2002 sau, dacă nu, în 2003);

- în ceea ce priveşte Huta Andrzej S.A., Huta Bankowa Sp. z o.o., Huta Batory S.A., Huta Buczek S.A., Huta L.W. Sp. z o.o., Huta Łabędy S.A. şi Huta Pokój S.A. (denumite în continuare "celelalte întreprinderi beneficiare"), ajutorul pentru restructurarea industriei siderurgice care a fost deja acordat sau care trebuie acordat între 1997 şi sfârşitul anului 2003 nu trebuie să depăşească 246710000 PLN. Aceste întreprinderi au beneficiat deja de un ajutor pentru restructurare în valoare de 37160000 PLN în perioada 1997-2001. Ele primesc un nou ajutor pentru restructurare, al cărui cuantum nu depăşeşte 210210000 PLN, în funcţie de cerinţele prevăzute în planul de restructurare aprobat (din care 182170000 PLN în 2002 şi 27380000 PLN în 2003, dacă prelungirea perioadei de graţie prevăzute în protocolul nr. 2 la Acordul european se acordă până la sfârşitul anului 2002 sau, dacă nu, 210210000 PLN în 2003).

Polonia nu mai acordă nici un alt ajutor pentru restructurarea industriei siderurgice poloneze.

7. Reducerea netă de capacitate pe care trebuie să o realizeze Polonia, pentru produsele finite, în perioada 1997-2006, trebuie să fie de cel puţin 1231000 de tone. Acest volum global include reducerile nete de capacitate de cel puţin 715000 de tone pe an de produse laminate la cald şi de 716000 de tone pe an de produse laminate la rece, precum şi creştere maximă de 200000 de tone pe an pentru celelalte produse finite.

Reducerea de capacitate se măsoară exclusiv pe baza închiderii definitive a instalaţiilor de producţie, prin distrugere fizică într-o măsură care să nu permită repunerea lor în funcţiune. Falimentul unei întreprinderi siderurgice nu este considerat a fi o reducere a capacităţii

Reducerile nete de capacitate indicate în anexa 2 constituie valorile minime, iar reducerile nete reale de capacitate care trebuie realizate, precum şi calendarul prevăzut în acest sens sunt stabilite pe baza programului de restructurare definitiv al Poloniei, precum şi pe baza planurilor individuale de afaceri, în cadrul Acordului european, ţinând cont de obiectivul de garantare a viabilităţii întreprinderilor beneficiare până la 31 decembrie 2006.

8. Se pune în aplicare planul de afaceri al întreprinderii PHS. În special:

(a) eforturile de restructurare se concentrează asupra următoarelor acţiuni:

- reorganizarea instalaţiilor de producţie ale PHS în funcţie de produse şi constituirea unei structuri orizontale pe funcţii (achiziţii, producţie, vânzare),

- constituirea în cadrul PHS a unei structuri de conducere unificate, ceea ce ar permite realizarea deplină a unor sinergii în cadrul consolidării,

- modificarea orientărilor strategice ale PHS, de la producţie spre comercializare,

- creşterea eficacităţii administraţiei PHS şi asigurarea simultană a unui control mai bun asupra vânzărilor directe,

- pe baza considerentelor economice relevante, revizuirea strategiei PHS privind întreprinderile fiice şi, dacă este cazul, reintegrarea serviciilor în societatea mamă,

- revizuirea gamei de produse a PHS, cu reducerea supracapacităţii pentru produsele semifinite lungi şi, în general, orientarea spre piaţa produselor cu o valoare adăugată mai mare,

- efectuarea de către PHS a unor investiţii pentru a realiza produse finite de o calitate mai ridicată; este oportun să se acorde atenţie în special atingerii, înainte de data stabilită în calendarul de punere în aplicare a programului de restructurare a PHS, dar cel târziu până la sfârşitul anului 2006, a unui nivel de calitate a producţiei 3 sigma în uzina PHS din Cracovia;

(b) PHS trebuie să realizeze economii de costuri cât mai mari posibil în perioada de restructurare, prin creşterea randamentului energetic, ameliorarea aprovizionării şi asigurarea unei productivităţi comparabile cu nivelul din Uniunea Europeană;

(c) este necesară o restructurare a forţei de muncă; până la 31 decembrie 2006 trebuie să se ajungă la niveluri ale productivităţii comparabile cu cele obţinute de grupurile siderurgice din Uniune, pe baza cifrelor consolidate, incluzând angajările indirecte în societăţile de servicii aparţinând în totalitate întreprinderilor beneficiare;

(d) orice privatizare trebuie să se realizeze astfel încât să respecte nevoia de transparenţă şi să se respecte pe deplin valoarea comercială a PHS. Nu trebuie să se acorde nici un alt ajutor în cadrul vânzării.

9. Se pune în aplicare planul de afaceri pentru celelalte întreprinderi beneficiare. În special:

(a) pentru toate celelalte întreprinderi beneficiare, eforturile de restructurare se concentrează asupra următoarelor acţiuni:

- modificarea obiectivelor strategice, de la producţie spre comercializare,

- creşterea eficacităţii conducerii întreprinderilor şi asigurarea simultană a unui control mai bun asupra vânzărilor directe,

- pe baza considerentelor economice relevante, revizuirea strategiei întreprinderilor fiice şi dacă este cazul, reintegrarea serviciilor în societăţile mame;

(b) pentru Huta Bankowa, punerea în aplicare a unui program de reducere a costurilor;

(c) pentru Huta Buczek, obţinerea sprijinului financiar necesar din partea creditorilor şi al instituţiilor financiare locale şi punerea în aplicare a unui program de reducere a costurilor, inclusiv o reducere a costurilor de investiţii prin adaptarea instalaţiilor de producţie existente;

(d) pentru Huta Łabędy, punerea în aplicare a unui program de reducere a costurilor şi de diminuare a dependenţei sale faţă de industria minieră;

(e) pentru Huta Pokój, măsuri pentru atingerea unor niveluri internaţionale de productivitate în filiale, aplicarea unor programe de economisire a energiei şi anularea investiţiilor propuse în departamentul de procesare şi construcţii;

(f) pentru Huta Batory, încheierea unui acord cu creditorii şi instituţiile financiare privind reeşalonarea datoriilor şi creditele de investiţii. Întreprinderea trebuie, de asemenea, să realizeze economii suplimentare importante, asociate restructurării forţei de muncă şi creşterii randamentelor;

(g) pentru Huta Andrzej, fundamentarea dezvoltării sale pe baze financiare solide prin negocierea unui acord între actualii furnizori de fonduri ai întreprinderii, creditorii pe termen lung, furnizorii de credite comerciale şi instituţiile financiare. Sunt necesare investiţii suplimentare pentru moara laminară, precum şi pentru punerea în aplicare a planului de reducere a personalului,

(h) pentru Huta L.W., realizarea de investiţii pentru proiectul de laminoare de cald al întreprinderii, echipamentele de ridicat şi sensibilizarea la problemele de protecţie a mediului. De asemenea, această întreprindere trebuie să atingă niveluri mai ridicate ale productivităţii, printr-o restructurare a personalului şi o reducere a costurilor serviciilor externe.

10. Orice modificare ulterioară a planului global de restructurare şi a planurilor individuale de afaceri trebuie să fie aprobată de Comisie şi, dacă este cazul, de Consiliu.

11. Programul de restructurare trebuie să se desfăşoare în condiţii de deplină transparenţă şi pe baza principiilor solide ale economiei de piaţă.

12. Comisia şi Consiliul monitorizează îndeaproape punerea în aplicare a programului de restructurare şi respectarea condiţiilor prevăzute în prezentul protocol în ceea ce priveşte viabilitatea, ajutoarele de stat şi reducerile de capacitate înainte şi după aderare, până la sfârşitul perioadei de restructurare, în conformitate cu alineatele (13)-(18). În acest sens, Comisia prezintă un raport Consiliului.

13. Comisia şi Consiliul controlează, pe lângă ajutoarele de stat, criteriile de evaluare a restructurării, prevăzute în anexa 3.

14. Controlul include o evaluare independentă care se efectuează în 2003, 2004, 2005 şi 2006. În cadrul evaluării se aplică testul de viabilitate al Comisiei şi se măsoară productivitatea.

15. Polonia cooperează pe deplin pentru aplicarea tuturor dispoziţiilor privind controlul. În special:

- Polonia prezintă Comisiei, până cel târziu la 15 martie şi 15 septembrie în fiecare an, rapoarte semestriale privind restructurarea întreprinderilor beneficiare, până la sfârşitul perioadei de restructurare,

- primul raport trebuie transmis Comisiei până la 15 martie 2003, iar ultimul până la 15 martie 2007, cu excepţia cazului în care Comisia decide altfel cu privire la aceasta,

- rapoartele conţin toate informaţiile necesare pentru controlul procesului de restructurare, al ajutoarelor de stat şi a reducerii şi utilizării capacităţilor, precum şi date financiare suficiente pentru a permite o evaluare a modului de îndeplinire a condiţiilor şi cerinţelor prevăzute în prezentul protocol. Rapoartele conţin cel puţin informaţiile prevăzute în anexa 4, pe care Comisia îşi rezervă dreptul să le modifice în funcţie de experienţa acumulată în cadrul procesului de monitorizare. În plus faţă de rapoartele individuale ale întreprinderilor beneficiare enumerate în anexa 1, se întocmeşte, de asemenea, un raport privind situaţia globală a sectorului siderurgic polonez, inclusiv în ceea ce priveşte evoluţiile macroeconomice recente,

- Polonia trebuie să furnizeze, în plus, toate informaţiile suplimentare necesare evaluării independente prevăzute în alineatul (14),

- Polonia impune întreprinderilor beneficiare obligaţia de a comunica toate datele relevante care, în alte circumstanţe, ar putea fi considerate confidenţiale. În rapoartele adresate Consiliului, Comisia se asigură că nu dezvăluie informaţii confidenţiale privind anumite întreprinderi.

16. Comisia poate decide, în orice moment, să mandateze un consultant independent să evalueze rezultatele monitorizării, să facă orice cercetări care s-ar putea dovedi necesare şi să prezintă rapoarte în acest sens Comisiei şi Consiliului.

17. În cazul în care, pe baza monitorizării, Comisia stabileşte că situaţia existentă este substanţial diferită de datele financiare pe baza cărora se realizează evaluarea de viabilitate, aceasta poate solicita Poloniei să adopte măsurile adecvate pentru a consolida sau modifica măsurile de restructurare în întreprinderile beneficiare în cauză.

18. Dacă monitorizarea relevă faptul că:

(a) nu au fost îndeplinite condiţiile cărora le sunt subordonate dispoziţiile tranzitorii din prezentul protocol

(b) nu au fost îndeplinite angajamentele asumate în cadrul prelungirii perioadei în cursul căreia Polonia poate acorda, cu titlu excepţional, ajutoare de stat pentru restructurarea industriei sale siderurgice în temeiul Acordului european [2], sau că

(c) în perioada de restructurare, Polonia a acordat industriei siderurgice şi întreprinderilor beneficiare ajutoare de stat suplimentare incompatibile,

nu se aplică dispoziţiile tranzitorii din prezentul protocol.

Comisia adoptă măsurile necesare pentru a solicita întreprinderilor implicate rambursarea tuturor ajutoarelor acordate cu încălcarea condiţiilor stabilite în prezentul protocol.

[1] JO L 348, 31.12.1993, p. 2.

[2] JO L 348, 31.12.1993, p. 2.

--------------------------------------------------

ANEXA 1

COMPANII CARE BENEFICIAZĂ DE AJUTOR DE STAT ÎN CADRUL PROGRAMULUI DE RESTRUCTURARE A INDUSTRIEI SIDERURGICE POLONEZE

"Polskie Huty Stali" S.A.

Katowice

Huta Andrzej S.A.

Zawadzkie

Huta Bankowa Sp. z o.o.

Dąbrowa Górnicza,

Huta Batory S.A.

Chorzów

Huta Buczek S.A.

Sosnowiec

Huta L.W. Sp. z o.o.

Warszawa

Huta Łabędy S.A.

Gliwice

Huta Pokój S.A.

Ruda Śląska

.

--------------------------------------------------

ANEXA 2

CALENDAR PRIVIND SCHIMBĂRILE DE CAPACITATE (REDUCERI ŞI CREŞTERI) [1]

Întreprindere | Instalaţie | Schimbare minimă de capacitate (tone pe an) | Data schimbării producţiei | Data închiderii definitive |

PHS | Laminor de profiluri uşoare şi medii, Świętochłowice | -340000 | 1997 | 1997 |

Łabędy | Laminor de profiluri medii | -90000 | 2000 | 2000 |

PHS | Linie de galvanizare, Świętochłowice | +100000 | 2000 | - |

PHS | Laminor la cald de benzi, Cracovia | -700000 | 31.12.2002 | 31.03.2005 |

PHS | Laminor la rece de benzi, Świętochłowice | -36000 | 31.12.2002 | 31.12.2005 |

L.W. | Laminor la rece de benzi înguste | -30000 | 31.12.2002 | 31.12.2004 |

Łabędy | Laminor de profiluri medii | -90000 | 30.09.2003 | 30.09.2003 |

Łabędy | Laminor de plăci universale | -35000 | 31.12.2003 | 31.12.2003 |

Bankowa | Laminor de profiluri medii | -60000 | 31.12.2004 | 31.12.2006 |

PHS | Laminor de sârmă, Sosnowiec | +200000 | 01.01.2005 | - |

PHS | Linie de acoperire organică a tablelor, Świętochłowice | +100000 | 01.01.2005 | - |

PHS | Laminoare la rece de benzi, Cracovia (laminor reversibil cu patru caje & laminor cu cinci caje) | -650000 | 31.12.2005 | 31.12.2006 |

PHS | Laminor la cald de table, Kraków | +400000 | 01.01.2006 | - |

| Schimbare de capacitate netă | -1231000 | | |

[1] Reducerile de capacitate trebuie să fie definitive conform Deciziei nr. 3010/91/CECO a Comisiei (OJ L 286, 16.10.1991, p. 20).

--------------------------------------------------

ANEXA 3

CRITERIILE DE EVALUARE ŞI MONITORIZAREA RESTRUCTURĂRII

1. Viabilitate

Ţinând seama de normele contabile speciale aplicate de Comisie, până la 31 decembrie 2006 cel târziu, fiecare întreprindere beneficiară obţine un rezultat anual brut minim de funcţionare din cifra de afaceri (10% pentru întreprinderile siderurgice neintegrate, 13,5% pentru oţelăriile integrate) şi un randament minim al capitalului propriu de 1,5% din cifra de afaceri. Respectarea dispoziţiilor este verificată în urma unei evaluări independente realizate anual, între anii 2003-2006, conform alineatului (14) din protocol.

2. Productivitate

O productivitate globală, bazată pe cifrele consolidate privind costurile şi angajările şi cifrele privind angajările directe şi comparabilă cu cea obţinută de industria siderurgică a UE trebuie atinsă treptat, până la 31 decembrie 2006. Respectarea dispoziţiilor este verificată în urma unei evaluări independente realizate anual, între anii 2003-2006, conform alineatului (14) din protocol.

3. Reducerea costurilor

O importanţă specială se acordă reducerii costurilor, considerată unul dintre elementele cheie ale viabilităţii. Reducerea costurilor este aplicată integral, conform planurilor de afaceri ale întreprinderilor beneficiare. Reducerile costurilor trebuie să intervină în perioada de restructurare pentru a atinge niveluri ale costurilor comparabile cu cele din industria siderurgică a UE până la sfârşitul perioadei de restructurare.

--------------------------------------------------

ANEXA 4

LISTA INDICATIVĂ A INFORMAŢIILOR SOLICITATE

1. Producţie şi efecte pe piaţă

- producţia lunară şi previziunile privind producţia pentru restul perioadei de restructurare, în ceea ce priveşte oţelul brut, produsele semifinite şi finite, pe categorii şi pe game de produse,

- produsele vândute şi previziunile privind vânzarea pentru restul perioadei de restructurare, inclusiv volume, preţuri şi pieţe; defalcare pe game de produse.

2. Investiţii

- detaliile privind investiţiile realizate,

- data finalizării,

- costurile de investiţii, sursa de finanţare şi valoarea oricărui alt ajutor acordat în acest sens,

- data acordării ajutorului, dacă este cazul,

- detalii privind investiţiile estimate.

3. Reduceri ale forţei de muncă

- numărul de locuri de muncă desfiinţate şi calendarul,

- evoluţia locurilor de muncă în întreprinderile beneficiare (diferenţierea locurilor de muncă directe de cele indirecte),

- defalcarea costurilor de angajare şi subcontractare.

4. Capacitate (în ceea ce priveşte întregul sector siderurgic din Polonia)

- data fixată sau prevăzută pentru încheierea producţiei de capacităţi, exprimate în producţia anuală maximă obţinută în condiţii normale de muncă, care trebuie închise, şi descrierea acestora,

- data (sau data prevăzută a) demontării, în sensul Deciziei nr. 3010/91/CECO a Comisiei privind informaţiile care trebuie furnizate de întreprinderile siderurgice cu privire la investiţiile realizate [1], a instalaţiei în cauză şi detalii privind demontarea,

- data (sau data prevăzută a) introducerii unor capacităţi noi şi descrierea lor,

- evoluţia capacităţii totale a oţelului brut şi a produselor finite în Polonia, pe categorii.

5. Costuri

- defalcarea costurilor şi a evoluţiei anterioare sau viitoare a acestora, în special în ceea ce priveşte economiile referitoare la forţa de muncă, consumul de energie, economiile referitoare la materiile prime, accesoriile şi reducerea serviciilor externe.

6. Rezultate financiare

- evoluţia anumitor rate financiare esenţiale care permit verificarea progreselor realizate spre viabilitate (rezultatele şi ratele financiare trebuie prezentate într-o formă care să permită compararea cu planul de restructurare financiară al întreprinderii şi trebuie să includă testul de viabilitate al Comisiei),

- nivelul obligaţiilor fiscale,

- detaliile şi calendarul ajutoarelor acordate,

- detaliile şi calendarul rambursării ajutoarelor deja acordate,

- norme şi condiţii ale eventualelor noi împrumuturi (indiferent de sursă),

- situaţie financiară auditată.

7. Privatizare

- procedura de privatizare,

- preţ de vânzare, condiţii aplicabile şi modul de tratare a pasivelor existente,

- destinaţia obiectului vânzării,

- data vânzării,

- situaţia financiară a întreprinderii la data vânzării,

- valoarea întreprinderii/activelor în momentul vânzării şi metoda de evaluare utilizată.

8. Crearea unei noi întreprinderi sau a unor noi instalaţii corespunzătoare extinderii capacităţilor

- identificarea fiecărui acţionar la sectorul privat şi public,

- sursele financiare pentru crearea unei noi întreprinderi sau a unor noi instalaţii,

- norme şi condiţii de participare a acţionarilor la sectorul privat şi public,

- structura de conducere şi organizare a noii întreprinderi.

9. Orice informaţii suplimentare considerate necesare în scopul evaluării independente prevăzute în alineatul (14) din protocol.

[1] JO L 286, 16.10.1991, p. 20.

--------------------------------------------------